En l'anyo 486 Clodoveu I, o rei Franco de Tournai, venció a lo román Siagrio en Soissons y estendilló o suyo reino dica o río Loira. En l'anyo 496 venció a los alamans en Tolbiac, se convirtió a lo catolicismo y prenió baptismo chunto con muitos guerrers en Rems de mans de Sant Remichio. Por ixo dimpués os reis de Francia serán coronaus en Rems. Clodoveu atacó a Alarico II rei d'os visigodos en l'anyo 507 y lo venció en a batalla de Vouillé, a man de Piteus. Clodoveu morió en l'anyo 511 y o suyo reino fue dividiu entre os suyos quatre fillos. Clotario lo reunificó, pero a la suya muerte en l'anyo 561 tornó a ser dividiu en quatre partidas, que esdevinioron rechions diferenciadas por a suya composición etnica, gobierno y historia: Austrasia, Neustria, Borgonya y Aquitania, a zaguera controlada por o patriciato galorromán local y a menos chermanizada, de traza que baixo os merovinchios o territorio d'os francos se divide en tres reinos: Neustria, Austrasia y Borgonya.